Sirdaryoda aka singlisiga gap otgan yigitni kaltakladi — video

Sirdaryoning Guliston shahrida Guliston davlat universitetida tahsil oluvchi talaba singlisiga gap otgan yigitni kaltakladi. Bu haqda “Bu kun” informatsion dasturida xabar berildi.
Ma'lum qilinishicha, talaba yo'lda singlisi bilan ketayotgan paytida yigit chiqib, qizga gap otgan. Talaba jahli chiqqach, singlisini kuzatib qo'yib, ortga qaytgan va yigitni kaltaklagan.
“Unga bir-ikki musht tushirdim. O'zimga kelib qarasam, unga ancha tan jarohati yetkazib qo'ygan ekanman. Ishim sudda ko'rib chiqildi. Qilgan ishimdan pushaymon”, — deydi talaba.

Ta'kidlanishicha, yigit Jinoyat ishlari bo'yicha Boyovut tuman sudining hukmiga ko'ra, Jinoyat kodeksining 109-moddasi (Qasddan badanga yengil shikast yetkazish) 2-qismida ko'rsatilgan jinoyatni sodir etganlikda aybdor deb topilib, unga shu modda bilan bazaviy hisoblash miqdorining 50 baravari, ya'ni 13 million 500 ming so'm miqdorida jarima jazosi tayinlangan.
Avvalroq Namangan viloyati To'raqo'rg'on tumanida 6 sentyabr kuni aka janjal payti ukasini himoya qilaman deb, 29 yoshli yigitni pichoqlagani xabar berilgandi. Jizzaxda haydovchi janjal payti aka-ukani pichoqlab qo'ygandi.